CELEX: 32006D0252
Language: sk
Date: 2006-03-27 00:00:00
Title: 2006/252/ES: Rozhodnutie Komisie z  27. marca 2006 , ktorým sa mení a dopĺňa rozhodnutie 1999/217/ES, pokiaľ ide o zoznam chuťových a aromatických prísad používaných do alebo na potraviny  [oznámené pod číslom K(2006) 899]   (Text s významom pre EHP)

29.3.2006   
            
            
               SK
            
            
               Úradný vestník Európskej únie
            
            
               L 91/48
            
         ROZHODNUTIE KOMISIE
   z 27. marca 2006,
   ktorým sa mení a dopĺňa rozhodnutie 1999/217/ES, pokiaľ ide o zoznam chuťových a aromatických prísad používaných do alebo na potraviny
   [oznámené pod číslom K(2006) 899]
   (Text s významom pre EHP)
   (2006/252/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 2232/96 z 28. októbra 1996, ktorým sa ustanovuje postup Spoločenstva pre chuťové a aromatické prísady používané alebo uvažované pre použitie do alebo na potraviny (1), a najmä na jeho článok 4 ods. 3,
   keďže:
   
               (1)
            
            
               Nariadením (ES) č. 2232/96 sa ustanovuje proces pre zavedenie pravidiel týkajúcich sa chuťových a aromatických prísad používaných alebo uvažovaných na použitie do potravín. Na základe oznámenia zoznamu chuťových a aromatických prísad zo strany členských štátov, ktoré sa môžu používať do alebo na potraviny predávané na ich území a na základe preskúmania tohto oznámenia zo strany Komisie sa týmto nariadením ustanovuje prijatie zoznamu chuťových a aromatických prísad (ďalej len „zoznam“). Zoznam bol prijatý rozhodnutím Komisie 1999/217/ES (2).
            
         
               (2)
            
            
               Okrem toho sa nariadením (ES) č. 2232/96 ustanovuje program na hodnotenie chuťových a aromatických prísad za účelom kontroly, či tieto látky spĺňajú všeobecné kritériá na používanie chuťových a aromatických prísad stanovené v prílohe k uvedenému nariadeniu.
            
         
               (3)
            
            
               Spoločný výbor expertov FAO/WHO pre potravinárske prídavné látky (JECFA) dospel na svojom 65. zasadnutí od 7. do 16. júna 2005 k záveru, že acetamid (FL 16.047) má pri myšiach aj potkanoch jednoznačne karcinogénne účinky a že, hoci nie je známy mechanizmus tvorby nádorov, nemôže sa vylúčiť možnosť genotoxického mechanizmu. JECFA považoval za nevhodné, aby sa táto zlúčenina používala ako chuťová a aromatická látka. Acetamid preto nespĺňa všeobecné kritériá stanovené v prílohe k nariadeniu (ES) č. 2232/96 a mal by sa zo zoznamu vypustiť.
            
         
               (4)
            
            
               Rozhodnutie 1999/217/ES by sa preto malo zodpovedajúcim spôsobom zmeniť a doplniť.
            
         
               (5)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   V časti A prílohy k rozhodnutiu 1999/217/ES sa riadok v tabuľke pre prísadu, ktorej je priradené číslo FL 16.047 (acetamid), vypúšťa.
   Článok 2
   Toto rozhodnutie je určené členským štátom.
   
      V Bruseli 27. marca 2006
      
         
            Za Komisiu
         
         Markos KYPRIANOU
         
            člen Komisie
         
      
   
   
      (1)  Ú. v. ES L 299, 23.11.1996, s. 1. Nariadenie zmenené a doplnené nariadením (ES) č. 1882/2003 (Ú. v. EÚ L 284, 31.10.2003, s. 1).
   
      (2)  Ú. v. ES L 84, 27.3.1999, s. 1. Rozhodnutie naposledy zmenené a doplnené rozhodnutím 2005/389/ES (Ú. v. EÚ L 128, 21.5.2005, s. 73).